## La Generalitat adjudica la construcció de 82 vivendes de protecció pública a Xàbia i altres 48 a la Vila Joiosa

*** L’actuació s’emmarca en el Pla Viu, l’objectiu del qual és impulsar la construcció de 10.000 vivendes protegides en la Comunitat Valenciana**

La Generalitat, a través de la Vicepresidència Primera i Conselleria de Servicis Socials, Igualtat i Vivenda, ultima el procés d’adjudicació de les licitacions posades en marxa en desembre de 2024 per a la construcció de més de 1.600 vivendes de protecció pública en 11 municipis de la Comunitat Valenciana mitjançant el règim de permuta a canvi d’obra futura. La Vicepresidència ha proposat l’adjudicació de dos lots de parcel·les per a la construcció de 82 vivendes a Xàbia i n’ha adjudicat altres 48 a la Vila Joiosa, amb la qual cosa sumen 130 immobles.

Segons ha explicat el secretari autonòmic de Vivenda, Sebastián Fernández, en la seua visita hui a Xàbia, estes actuacions s’emmarquen en el Pla Viu de la Generalitat, l’objectiu del qual és la construcció de 10.000 vivendes de protecció pública en la Comunitat Valenciana en esta legislatura.

Allí ha mantingut una reunió amb l’alcaldessa de Xàbia, Rosa Cardona, i els regidors de Patrimoni, Fatima Jarjor; d’Urbanisme i Obres, Pere Joan Sapena; i Vivenda, Juan Luís Cardona.

Sebastián Fernández ha assegurat que el Pla Viu “s’està desenrotllant a molt bon ritme i és fonamental per a posar a disposició un nombre molt important de vivenda protegida, a preus assequibles, que ajude a resoldre el problema en el qual s’ha convertit la vivenda, especialment a col·lectius com el dels jóvens”.

Segons ha detallat el secretari autonòmic, els principals eixos estratègics del Pla Viu són “l’adequació del marc normatiu que reactive la promoció de vivenda protegida després de huit anys de nul impuls a la promoció pública, la mobilització del sòl públic disponible, autonòmic i municipal, i la col·laboració publicoprivada”.

**Vivendes a Xàbia**

En concret, l’òrgan de contractació de l’Entitat Valenciana de Vivenda i Sòl (EVHA) ha proposat l’adjudicació de dos lots de parcel·les per a la construcció de 82 vivendes de protecció pública a Xàbia.

Ara, l’empresa proposada per a l’adjudicació, compta amb un termini de 20 dies per a acreditar la documentació administrativa i la garantia definitiva per a formalitzar-se l’adjudicació definitiva.

Mitjançant fórmula de permuta, les empreses que resulten adjudicatàries es comprometen a entregar a la Generalitat, en concepte de permuta pel sòl, un nombre determinat de vivendes. En el cas de Xàbia, el nombre de vivenda oferida per l’empresa proposada ascendix a 16 vivendes que passaran a formar part del parc públic de la Generalitat o de l’Ajuntament per al seu arrendament a preu assequible.

Dels dos lots licitats a Xàbia, el primer preveia dos parcel·les en el carrer Garcilaso de la Vega, 14-16, amb una edificabilitat de 1.892 m² en la qual s’alçaran 26 vivendes, amb els seus corresponents aparcaments i trasters. D’estes, 6 passaran al parc públic de la Generalitat o del Consistori, com a forma de pagament del sòl. Això suposarà una inversió total de 3.224.119 euros.

Hi haurà vivendes amb dos dormitoris i terrassa; amb un dormitori i diversos estudis. L’organització espacial de les vivendes s’ha concebut amb un enfocament modular i flexible que facilita la seua adaptació al llarg del temps.

La proposta incorpora espais exteriors de qualitat, amb zones comunes enjardinades, àrees recreatives i piscina. Estos espais promouen la trobada social, milloren la microclimatització i aporten un valor estètic i ecològic a l’entorn.

El lot 2 de Xàbia correspon a una altra parcel·la situada en el carrer Poeta José Albi, 8, amb una edificabilitat de 3.877 m². En este cas, es construiran 56 vivendes, amb una inversió total de 7.019.485 euros, de les quals 10 passaran a l’administració. La promoció inclourà 66 aparcaments i 52 trasters, zones enjardinades, recreatives i una piscina. Les vivendes tindran dos dormitoris, dos banys i terrassa.

**Altres adjudicacions a la Vila Joiosa**

En el marc del procediment de licitació, l’òrgan de contractació de l’EVHA també ha formalitzat l’adjudicació definitiva de la proposta que construirà a la Vila Joiosa 48 vivendes, de les quals 15 passaran a formar part del parc públic de vivenda en concepte de permuta.

La tipologia de vivendes va des d’estudis a vivendes d’un i dos dormitoris. Totes les vivendes inclouen balcó i estan disposades al voltant d’un espai comú que s’obri tant en el carrer com en la zona comunitària en la planta baixa. Les instal·lacions també inclouen una piscina.

Les vivendes tenen un disseny bioclimàtic que optimitza la captació d’energia solar a l’hivern i proporciona protecció davant de la calor a l’estiu. A més, l’edifici compta amb la millor orientació i empra un aïllament tèrmic eficient, per a millorar el rendiment energètic.

Fecha: 11/08/2025